B. Zala, poslanec: (2008-01-29):
Myslím si, že reformná zmluva je dôvodom zamyslieť sa nad Slovenskom aj nad Európou. Po páde komunizmu sme sa pustili nielen do vnútornej demokratickej reformy štátu, inštitúcií, práv, slobôd i myslenia, ale aj do posilnenia účasti Slovenska na svetovom dianí. Zmysel demokracie znamenal aj otvorenie sa svetu a prebratie zodpovednosti za dianie vo svete. Áno, Slovensko aj naďalej musí pokračovať na tejto ceste otvorenosti novým myšlienkam, novým výzvam, investíciám, obchodu, novým ľuďom, globálnym problémom. Bez tejto otvorenosti by sme sa znovu vydali na cestu izolácie, úpadku a zaostalosti. Pravda otvorenosť zároveň vyžaduje aj posilnenie bezpečnosti voči svetovým hrozbám. Voči terorizmu, nelegálnej migrácii, organizovanému zločinu, nukleárnym hrozbám či klimatickým zmenám. Otvorenosť a bezpečnosť sú dve výzvy a cesty, ktoré musí Slovensko absolvovať. To je však nemysliteľné bez krytia a spolupráce s inými štátmi. Slovensko sa správne na túto cestu vydalo ako člen Európskej únie. To preto, že je to jediná cesta, ako riešiť v prospech Slovenska nepomer medzi národnými možnosťami a globálnymi silami. Povedané technicky, zvládnuť riziká globalizácie tak, aby sme mali čo najväčší národný benefit je možné len ako súčasť zoskupenia, ktoré je svetovým hráčom. A takým sa Európska únia môže stať, len ak prijme reformnú zmluvu. Tí, ktorí celkom zreteľne vidia potrebu multilateralizmu vo svetovej politike, teda prekonanie jednostrannej veľmocenskej hegemónie, musia zároveň vidieť, že jedinou cestou je vytvorenie silnej a akcieschopnej Európskej únie. Za posledné roky účasť Európskej únie na svetovom dianí výrazne stúpla. Spomeniem niektoré oblasti, pretože veľmi často sa z médií alebo aj zo správ dozvedáme len to, v čom Európska únia je neschopná. V oblasti Spoločnej zahraničnej a bezpečnostnej politiky Európska únia veľmi výrazne zasiahla napríklad v Kongu. Mohlo by sa nám to zdať vzdialené, ale ide o hodnoty, pretože za posledných päť rokov tam boli v občianskej vojne zabité tri milióny ľudí a zabezpečila prechod na mierovú a demokratickú transformáciu tejto krajiny. Zasiahla v Acehu, rýchlu pomoc v tsunami postihnutej oblasti, kde prispela k transformácii na mierovú oblasť. Na západnom Balkáne, v Palestíne, v Dárfúre, v Bosne a Hercegovine. Európska únia učí a rozvíja miestnu demokratickú regionálnu politiku. Pomáha formovať vojenské sily, reformuje bezpečnostný sektor, trénuje administratívu a schopnosti zavádzania právneho štátu. To, o čo sa tu usilujeme aj my všetci. Túto misiu účinne rozširuje aj v Afganistane tak, aby miestne komunity bezprostredne získavali z narastajúcej bezpečnosti a preberali zodpovednosť za právo a poriadok vo vlastnej krajine. Európska únia sa dnes intenzívne chystá prebrať aj zodpovednosť za právny štát v Kosove. Bude to asi najväčšia civilná misia  Európskej únie. To všetko však nie je možné bez prijatia reformnej zmluvy. Sťažujeme si, že Európska únia nie je aktívnejšia v mierovom procese na Blízkom východe, v riešení problémov v Sudáne, v Iráne atď. Ale zároveň musíme vidieť, že to nejde bez posilnenia jej kompetencií v zahraničnej a bezpečnostnej politike. Lisabonská zmluva zavádza mechanizmy, ktoré umožnia, aby Európska únia účinne vstúpila do medzinárodnej politiky, a to ako obranca mieru, bezpečnosti, ochrany ľudských práv a rešpektu pre princípy zakotvené v Charte OSN. To je obsah politiky Európskej únie. K jej realizácii však potrebuje príslušné právomoci vysokého predstaviteľa pre zahraničné veci a bezpečnostnú politiku. Reformná zmluva spája s touto funkciou pozíciu podpredsedu Európskej komisie, predsedu Rady pre zahraničné veci a poskytuje potrebný diplomatický a odborný servis v podobe európskej služby pre vonkajšiu činnosť. Dámy a páni, iba táto reforma umožní, aby sa Európska únia stala skutočným a legitímnym aktérom na medzinárodnej scéne. Bez účasti v takejto Európskej únii nebude Slovensko nikdy schopné ovplyvniť procesy v medzinárodných organizáciách, či už je to v OSN, vo WTO, nebude schopné konkurencie vo vzťahu k takým regionálnym zoskupeniam, ako je ASEAN, či voči takým mocnostiam ako Čína, Rusko či India. Bez reformnej zmluvy sa nevytvorí vo svete účinný multilateralizmus, po ktorom volajú všetci, ktorí si uvedomujú riziká vlády jedného svetového hegemóna. Len z tohto pohľadu je pre mňa absolútne nepochopiteľné, ako môže toto všetko dnešná opozícia vystaviť riziku nezmyselným spájaním schválenia reformnej zmluvy s návrhom tlačového zákona, a to v prvom čítaní. Zablokovať túto zodpovednosť Slovenska na svetovej scéne kvôli diskusii o práve na odpoveď, ktorá je diskutovaná 25 rokov v Európe, uplatňuje sa v  zákonodarstve niekde v užšej podobe, niekde v širšej podobe. Je to inštitút, ktorý je veľmi flexibilný a každý európsky štát ho má usporiadaný iným spôsobom. Toto vydávať za nedemokratický prvok, pričom ide vyslovene o hľadanie citlivej rovnováhy medzi právom občana na pravdivé informácie a slobodou médií. Toto vydávať za nedemokratickosť je skutočne absurdita a skutočne sú to klapky na očiach. Myslím si, že takéto stanovisko je stratou súdnosti, je úpadkom elementárneho rozumu. Ako vy poslanci opozície s výnimkou kresťanských demokratov, pretože sa ukazuje, že ich debata je diskusia o obsahu reformnej zmluvy, a nie k problematike mechanizmu fungovania v parlamente, teda ako vy poslanci opozície, ktorí sa hlásite a pokladáte za nositeľov myšlienok 21. storočia, pán poslanec Csáky sa tým veľmi často oháňa, môžete podľahnúť manipulácii ľudí, ktorí už konajú len v zlosti, z neschopnosti uniesť svoju politickú prehru, z úzkoprsosti bývalého premiéra, ktorý je presvedčený, že jeho reformnú smotanu zlízal niekto iný? Pokiaľ ide o samotné rokovania. Tu práve na pôde Národnej rady z úst opozičných poslancov vyšlo najavo, že ide o to, že sú samoľúbi, že neboli pozvaní na rokovanie o tejto reformnej zmluve. Ale musím znovu zopakovať, veď v Národnej rade bola schválená ústavná zmluva s podporou SDKÚ aj s podporou SMK, preto je úplne absurdné, aby sme znovu obnovovali rokovania pri nejakom okrúhlom stole o veciach, o ktorých bola vyjadrená jasná podpora už schválením ústavnej zmluvy. Ukazuje sa, že samoľúbosť predsedov strán je väčšia ako národné záujmy Slovenska i Európy. Je to trápne hazardovať s európskou perspektívou na základe subjektívneho výkladu toho, čo je demokratické, čo je civilizované, čo je štandardné, myslím si, že je to absurdné, pretože názory na to, ako má vyzerať demokracia, ako má vyzerať nejaká politická kultúra, ktorá tu bola spomínaná, budú predmetom permanentných diskusií a permanentných debát a nikdy sa koalícia s opozíciou, nech je to ktorákoľvek, nezhodnú, ale vydávať kvôli tomu európsku reformnú zmluvu do rizika jej neschválenia je skutočne absurdné. Pánovi poslancovi Kukanovi jednu poznámku. Porozumel som z celého vystúpenia, že problémom nie je reformná zmluva, ale problematika vzťahu k vládnej koalícii a Robertovi Ficovi. Pre boha živého, páni poslanci a poslankyne, ale v tomto parlamente budeme hlasovať o reformnej zmluve, a nie o vašom vzťahu k vládnej koalícii a k Robertovi Ficovi. (Potlesk.) Napriek tomu všetkému apelujem na vás, páni poslanci a poslankyne z opozície, nedajte sa zviesť na šikmú plochu politického šialenstva, zachovajte si svoj individuálny rozum, svoju osobnú i poslaneckú slobodu, hlasujte za reformnú zmluvu, pretože s ňou súhlasíte, je v súlade s vaším svedomím a slobodným myslením. Ja i poslanecký klub SMER-u – sociálnej demokracie tak urobíme. Ďakujem. (Potlesk.)